b'\n_START_ARTICLE_\nLehiyon ni Maria\n_START_PARAGRAPH_\nAng Legion ni Maria o Lehiyon ni Maria (sa Ingles ay Legion of Mary at sa Latin ay Legio Mariae) ay isang pandaigdigang organisasyon ng Simbahang Katoliko para sa mga layko o hindi mga pari na naglilingkod sa simbahan sa pamimintuho kay Maria.\n_START_SECTION_\nKasaysayan ng pagkakatatag\n_START_PARAGRAPH_\nBinuo ni Frank Duff ang organisasyon sa Dublin, Irlanda noong ika-7 ng Setyembre 1921 dahil sa kanyang masidhing hangarin na magkaroon ng pamimintuho ang mga layko kay Maria.\n_START_SECTION_\nLayunin ng Legion\n_START_PARAGRAPH_\nAng layunin ng Legion ni Maria ay ang kaluwalhatian ng Diyos at ang kabanalan ng mga kasapi sa pamamagitan ng panalangin at pakikipag-isa sa gawain ni Maria at Santa Iglesia na durugin ang Ulo ng Ahas (Genesis 3:15) at palaganapin ang kaharian ni Kristo sa ilalim ng pamunuan ng Simbahan.\n_START_SECTION_\nAng mga Paraan para maging isang miyembro ng Legion\n_START_PARAGRAPH_\nAng Legion ni Maria ay bukas sa lahat ng mga katoliko na:_NEWLINE__NEWLINE_- Tapat na tumutupad ng kanilang relihiyon._NEWLINE__NEWLINE_- May maalab na hangaring isagawa ang apostolado sa mga gawain ng Legion._NEWLINE__NEWLINE_- Handang sumunod sa bawat isa at sa lahat ng tungkulin._NEWLINE_Para maging miyembro ng organisasyong ito, kailangan siya ay binyagang katoliko at handang maglingkod sa watawat ni Maria sa pamamagitan ng pagkakawang-gawa sa kapwa upang mapalapit sa Diyos at sa Simbahan. Ang gawaing ito ay tinatawag na apostolado._NEWLINE_Ang mga nais maging kasapi ng Legion ay kailangang magpatala sa Praesidium. Kung ang kandidato ay wala pang labing-walong gulang, siya ay matatanggap lamang sa Junior praesidium.\n_START_SECTION_\nPamahalaan ng Legion\n_START_PARAGRAPH_\nAng pamahalaan ng Legion, maging pampook at panlahat ay pinapatakbo ng kanyang mga sanggunian o councils. Ang kanilang tungkulin ay pairalin ang buklod ng pagkakaisa, panatilihing buhay ang mga simulain ng Legion ni Maria, ipagtanggol ang diwa, mga tuntunin at patakaran ng Legion alinsunod sa saligang-aklat ng Legion at palaganapin ito._NEWLINE_Ang takbo ng Legion ay magiging mabuti kung ang palakad na ipinatupad nito ay mabuti._NEWLINE_Ang mga sanggunian ng Legion ay ang mga sumusunod, mula sa mababa hanggang pinakamataas na sanggunian:_NEWLINE_- Praesidium_NEWLINE__NEWLINE_- Curia_NEWLINE__NEWLINE_- Comitium_NEWLINE__NEWLINE_- Regia_NEWLINE__NEWLINE_- Senatus_NEWLINE__NEWLINE_- Concilium'